

ΣΧΕΔΙΟ ΕΠΙΜΟΡΦΩΤΙΚΗΣ ΕΡΓΑΣΙΑΣ:

ΠΡΟΣΟΜΟΙΩΣΗ ΔΙΔΑΣΚΑΛΙΑΣ (ΓΥΜΝΑΣΙΟ)

|  |  |  |  |
| --- | --- | --- | --- |
| **Θέμα:** | | **Προσομοίωση διδασκαλίας στο Γυμνάσιο (Α΄ Γυμνάσιο, ΘΕ 4, 1ο δίωρο)** | |
| **Διάρκεια** | | Δύο επιμορφωτικές ώρες (120΄). | |
| **Σύντομη**  **περιγραφή** | | Προσομοίωση διδασκαλίας σε ένα διδακτικό δίωρο (90΄). Οι συμμετέχοντες σε ρόλο μαθητών. Οργάνωση της προσομοιωμένης τάξης και ανάπτυξη εικονικής διδασκαλίας σε αυθεντικές συνθήκες. Συζήτηση-ανατροφοδότηση επί της διδασκαλίας. | |
| **Στόχοι** | | Οι συμμετέχοντες να:   * εξοικειωθούν με τρόπους εφαρμογής του ΠΣ στην τάξη, * ασκηθούν σε βιωματικές μεθόδους και τεχνικές διδασκαλίας. | |
| **Επάρκειες** | | Οι συμμετέχοντες μετά το τέλος επαρκώς να:   * αντιλαμβάνονται τη χρήση του ΠΣ, του Οδηγού και του προτεινόμενου υλικού στη διδασκαλία, * αξιοποιούν επιλεγμένες βιωματικές και συμμετοχικές διδακτικές τεχνικές, τόσο σε εργασίες επιμόρφωσης όσο και στη σχολική τάξη. | |
| **Υλικά** | | Σχέδιο διδασκαλίας, παρουσίαση ppt, σύντομο πληροφοριακό υλικό για τον εκπαιδευτικό και διδακτικό υλικό για τον μαθητή. Η προσομοίωση γίνεται σε ανοικτό χώρο, χωρίς θρανία, για να μπορούν οι συμμετέχοντες να κινούνται ελεύθερα. | |
| **Βήμα** | **Χρό**  **νος** | **Περιγραφή** | **Σχόλια** |
| 1 | 10΄ | Καλωσόρισμα, προετοιμασία εργαστηρίου, κατατόπιση για το θέμα και τον τρόπο της εργασίας, παρουσίαση στόχων.  (ppt, διαφάνειες 2, 3, 4, 5) | Γνωριμία. Αναφορά στη διδακτική ενότητα που θα παρουσιαστεί, τη θέση της στο ΠΣ, τις προγενέστερες γνώσεις των μαθητών και τους στόχους της επιμορφωτικής εργασίας. |
| 2 | 90΄ | Προσομοίωση διδασκαλίας σε εικονική τάξη. | Οι συμμετέχοντες σε ρόλο μαθητών. Οργάνωση της προσομοιωμένης τάξης σε αυθεντικές συνθήκες. Στη διδασκαλία εντάσσεται σκοπίμως, πρωταρχικά για επιμορφωτικούς λόγους, ποικιλία βιωματικών τεχνικών. |
| 3 | 20΄ | Αναστοχασμός. | Οι συμμετέχοντες εκφράζουν κρίσεις γύρω από την οργάνωση της τάξης, τη μέθοδο διδασκαλίας, την εφαρμογή του ΠΣ. |
| **Αξιολόγηση** | | Κατά τη φάση του αναστοχασμού αποτιμάται η κατανόηση των παρουσιασθέντων, επιλύονται απορίες και παρέχεται ανατροφοδότηση. | |

Φυλλο Υλικου 1: Σχέδιο Διδασκαλιασ

|  |  |  |  |  |  |  |  |
| --- | --- | --- | --- | --- | --- | --- | --- |
| 1. ΤΑΥΤΟΤΗΤΑ ΚΑΙ ΠΡΟŸΠΟΘΕΣΕΙΣ ΤΗΣ ΔΙΔΑΣΚΑΛΙΑΣ | | | | | | | |
| **Τάξη:** | | | Α΄ Γυμνασίου | | | | |
| **Θεματική Ενότητα:** | | | ΘΕ 4: Πώς παίρνονται οι αποφάσεις | | | **Διδακτικό Δίωρο:** | 1ο από 3 δίωρα (90΄) |
| **Βασικά Θέματα:**  (Πρόγραμμα Σπουδών) | | | **Ι. Συζητώντας για τα όριά τους**   1. Όλα επιτρέπονται; 2. Ποιος ξέρει και ποιος αποφασίζει για το σωστό;   **ΙΙ. Η Χριστιανική Εκκλησία αποφασίζει και ορίζει την πίστη:**   1. Πότε και γιατί χρειάζονται οι αποφάσεις; Αντιδικίες, συγχύσεις, μονομέρειες και πλάνες στη σκέψη των πιστών (αιρέσεις) 2. Πώς παίρνονται οι αποφάσεις;    * Από την Αποστολική Σύνοδο (Πραξ 15) στον συνοδικό θεσμό. | | | | |
| **Προσδοκώμενα Μαθησιακά Αποτελέσματα:**  (Πρόγραμμα Σπουδών) | | | Οι μαθητές να:  **α)** αντιλαμβάνονται την αξία των κανόνων, των ορίων και των αποφάσεων στη ζωή τους, παίρνοντας θέση προσωπικά,  **γ)** αναφέρονται στον τρόπο λήψης των αποφάσεων από την πρώτη Εκκλησία, διατυπώνοντας απόψεις για τον συνοδικό θεσμό. | | | | |
| **Μέθοδος**: | | | Βιωματικό εργαστήριο, με αξιοποίηση ποικιλίας βιωματικών και συμμετοχικών τεχνικών διδασκαλίας. | | | | |
| **Υλικοτεχνικά μέσα – Διδακτικό υλικό:** | | | Η προσομοίωση γίνεται σε ανοικτό χώρο, χωρίς θρανία, για να μπορούν οι συμμετέχοντες να κινούνται ελεύθερα. Θα χρειαστούν κάρτες ρόλων και σύντομο διδακτικό υλικό για τον μαθητή. | | | | |
| 2. ΑΝΑΠΤΥΞΗ ΤΗΣ ΔΙΔΑΣΚΑΛΙΑΣ | | | | | | | |
| **Βή**  **μα** | **Χρό**  **νος** | **Φάση**  **διδασκαλίας** | | **Τεχνική διδασκαλίας** | **Περιγραφή** | | |
| **1** | 5΄ | Μαθησιακή προετοιμασία | | Καθοδήγηση. Παρουσίαση. | Προετοιμασία εργαστηρίου. Γνωριμία, τακτοποίηση. Οριοθέτηση προσδοκώμενων μαθησιακών αποτελεσμάτων. | | |
| **2** | 15΄ | Από τις εμπειρίες των μαθητών – Οριοθέτηση του προβλήματος | | «Βιωματικές κινήσεις» | * Οι μαθητές σε κύκλο. Με το σύνθημα του εκπαιδευτικού αρχίζουν να κινούνται στον χώρο. Φάσεις δραστηριότητας: α) ελεύθερη, πλάγια, πίσω κίνηση, β) κάθε μαθητής επιλέγει μία «βόμβα-πρόβλημα» και κινείται προσπαθώντας να την αποφύγει, γ) στη συνέχεια επιλέγει μία «ασπίδα-λύση» και κινείται έτσι ώστε η «ασπίδα» να είναι πάντα ανάμεσα σε αυτόν και τη «βόμβα». * Οι μαθητές σε κύκλο. Με ενωμένα χέρια προχωρούν ελεύθερα προς το κέντρο του κύκλου και περιπλέκονται σχηματίζοντας ένα ανθρώπινο «κόμπο-κουβάρι». Λύνουν τον κόμπο επιστρέφοντας στη θέση τους, όμως, χωρίς να χωρίσουν τα χέρια τους. * Νοηματοδότηση: Συζήτηση για την αναλογική σχέση της δραστηριότητας με την αληθινή ζωή, το κατά πόσο χρειάζονται τα όρια, ποιος βάζει τα όρια, πώς λαμβάνονται οι αποφάσεις. | | |
| **3** | 20΄ | Εισαγωγική επαφή με δεδομένα του προβλήματος:  Η Αποστολική Σύνοδος.  (Φύλλο Υλικού 2, Διδακτικό βήμα 3) | | «Δυναμικές εικόνες» | * Ο εκπαιδευτικός ενημερώνει για τον τρόπο λήψης αποφάσεων στην Εκκλησία, με αναφορά στην Αποστολική Σύνοδο. * Οι μαθητές σε κύκλο. Ο εκπαιδευτικός δίνει το σύνθημα για κίνηση στον χώρο. Όταν εκφωνεί μια προσυνεννοημένη λέξη (Εκκλησία, απόστολοι, σύνοδος, εθνικοί, μωσαϊκός νόμος, λαός) «παγώνουν» και προσπαθούν να εκφράσουν τη λέξη (αναπαραστατικά ή εκφραστικά) με στάση του σώματος. Σχολιασμός «εικόνων», επεξεργασία. * Ο εκπαιδευτικός ολοκληρώνει την αφήγηση με σύντομη αναφορά στην απόφαση της Αποστολικής Συνόδου. | | |
| **4** | 20΄ | Επεξεργασία κεντρικού θέματος:  Από την Αποστολική Σύνοδο στον συνοδικό θεσμό.  (Φύλλο Υλικού 2, Διδακτικό βήμα 4) | | «Βίωση ρόλου»,  «Ανακριτική καρέκλα»,  «Διάδρομος συνείδησης» | * Δίνονται κάρτες ρόλων, γύρω από την Α΄ Οικουμενική Σύνοδο (αυτοκράτορας Κωνσταντίνος, επίσκοπος Σπυρίδων, επίσκοπος Νικόλαος, επίσκοπος Αλέξανδρος, επίσκοπος Όσιος, διάκονος Αθανάσιος, ιστορικός Ευσέβιος, έπαρχος Νίκαιας, συνοδικός-επίσκοπος, χριστιανός πολίτης της Νίκαιας). * Οι μαθητές σε κύκλο. Με το σύνθημα του εκπαιδευτικού αρχίζουν να κινούνται στον χώρο. Σταματούν ό ένας τον άλλο και ανταλλάσσουν χειραψία λέγοντας το όνομα και την ιδιότητά τους. Στη συνέχεια, λένε μια πληροφορία ο ένας στον άλλο για τον εαυτό τους. Όταν σταματά η κίνηση, σχηματίζουν κύκλο και λένε πληροφορίες για τις γνωριμίες τους. * Οι μαθητές σε κύκλο. Στο κέντρο μια καρέκλα όπου κάθεται ένας μαθητής, τον οποίο οι υπόλοιποι «ανακρίνουν» ζητώντας πληροφορίες γύρω από το πρόσωπο, την ιδιότητα και την αποστολή του. * Βιώνουν το δίλημμα του αυτοκράτορα, ο οποίος κατά τον ιστορικό Σωζομενό έκαψε δημόσια τα γραπτά αιτήματα που του είχαν παραδώσει διάφοροι επίσκοποι με αλληλοκατηγορίες. Οι μαθητές προετοιμάζουν τα επιχειρήματά τους, σχηματίζουν τον διάδρομο συνείδησης και αναφέρουν τα επιχειρήματά τους στον αυτοκράτορα που κινείται ανάμεσά τους. | | |
| **5** | 15΄ | Εφαρμογή, αναπλαισίωση: Αναζητώντας λύσεις και παίρνοντας αποφάσεις στην Εκκλησία.  (Φύλλο Υλικού 2, Διδακτικό βήμα 5) | | «Πάρτε θέση» | * Οι μαθητές σε ευθεία γραμμή, ο ένας δίπλα στον άλλο, στον ρόλο των μελών της Α΄ Οικουμενικής Συνόδου. Ο εκπαιδευτικός, στον ρόλο του συντονιστή των εργασιών Συνόδου, αναφέρει ζητήματα για τα οποία οι μαθητές, ως συνοδικοί, πρέπει να πάρουν θέση. Σε περίπτωση θετικής θέσης μετακινούνται ένα βήμα μπροστά. Αιτιολόγηση προσεγγίσεων. * Οι μαθητές σε ευθεία γραμμή, ο ένας πίσω από τον άλλο, στον ρόλο των μελών της Συνόδου. Ο εκπαιδευτικός, στον ρόλο του συντονιστή των εργασιών της Συνόδου, αναφέρει ζητήματα για τα οποία οι μαθητές, ως συνοδικοί, πρέπει να πάρουν απόφαση. Σε περίπτωση θετικής θέσης μετακινούνται ένα βήμα δεξιά ή αριστερά. Το αντίθετο βήμα σε περίπτωση αρνητικής στάσης. Αιτιολόγηση προσεγγίσεων, προσπάθεια υπέρβασης αντιθέσεων με επιχειρήματα. | | |
| **6** | 15΄ | Αξιολόγηση, ανατροφοδότηση, Αποφόρτιση.  (Φύλλο Υλικού 2, Υλικό για τον μαθητή) | | «Συζήτηση»,  «Στείλτε το μήνυμα»,  «Παιχνίδι αποφόρτισης» | * Ερωτήσεις κατανόησης, ανακεφαλαίωση. * Οι μαθητές σε κύκλο. Ο εκπαιδευτικός αναφέρει συνθηματικές λέξεις τις οποίες οι μαθητές πρέπει να διαβιβάσουν διαδοχικά στον διπλανό τους, με λόγο και κίνηση. Εκτελούνται διάφορες κινήσεις με τις λέξεις: όρια, κανόνες, αίρεση, σύνοδος, δόγμα, αποφάσεις. * Οι μαθητές σε κύκλο. Κινούνται στον χώρο και εκτελούν παραγγέλματα του εκπαιδευτικού που αφορούν στάσεις του σώματος. Χάνει όποιος δεν κατορθώνει να τις εκτελέσει. | | |
| 3. ΑΞΙΟΛΟΓΗΣΗ ΜΑΘΗΤΗ | | | | | | | |
| Η ενεργός εμπλοκή όλων των μαθητών στις δραστηριότητες εξασφαλίζει αξιολογικές προσεγγίσεις σε κάθε βήμα. Ο βαθμός επίτευξης της μάθησης αξιολογείται διεξοδικότερα στην τελευταία φάση. | | | | | | | |
| 4. ΥΠΟΣΤΗΡΙΚΤΙΚΟ ΥΛΙΚΟ ΑΠΟ ΤΟ ΠΡΟΓΡΑΜΜΑ ΣΠΟΥΔΩΝ | | | | | | | |
| 1. *Πρόγραμμα Σπουδών στα Θρησκευτικά Δημοτικού-Γυμνασίου*, Α΄ Γυμνασίου, ΘΕ 4, σ. 88, στο <http://www.iep.edu.gr/index.php/el/menu-erga/menu-co-financed/554-thriskeftika-neo-10>. 2. *Οδηγός Εκπαιδευτικού στα Θρησκευτικά Δημοτικού-Γυμνασίου*, στο <http://www.iep.edu.gr/index.php/el/menu-erga/menu-co-financed/554-thriskeftika-neo-10> (για τις κύριες βιωματικές τεχνικές ή τις παραλλαγές τους βλ. σ. 154 κ.ε.). 3. *Διδακτικό Υλικό Α΄ Γυμνασίου, Κείμενα ΘΕ 4*, σ. 6-9, στο <http://www.iep.edu.gr/index.php/el/40-thriskeftika1/521-thriskeftika-didaktiko-yliko-gymnasio>. | | | | | | | |

Φυλλο Υλικού 2

Α. Υλικό για τον Εκπαιδευτικό

**Διδακτικό βήμα 3:**

**Η Αποστολική Σύνοδος**

Στις χριστιανικές κοινότητες, γύρω στο 48, υπήρχαν δύο ομάδες Χριστιανών. Οι **Ιουδαιοχριστιανοί** (που πριν βαφτιστούν ήταν Ιουδαίοι) και οι **ελληνιστές** (που προέρχονταν από άλλα έθνη, δηλαδή τους εθνικούς). [blank](http://www.churchofcyprus.org.cy/)Οι Ιουδαιοχριστιανοί αντιδρούσαν με την είσοδο των ελληνιστών στην εκκλησία, επειδή τους θεωρούσαν ηθικά κατώτερους. Μάλιστα απαιτούσαν από αυτούς να τηρούν τον **Μωσαϊκό Νόμο**. Με τη σειρά τους οι ελληνιστές αντιδρούσαν και ένιωθαν υποτιμημένοι. Το αποτέλεσμα ήταν να δημιουργούνται διακρίσεις και προβλήματα που κάθε μέρα αύξαιναν. Οι Απόστολοι αποφάσισαν να λύσουν το πρόβλημα όλοι μαζί. Γι’ αυτό και συγκάλεσαν μια **σύνοδο** στην Ιερουσαλήμ όπου εκτός από τους **Αποστόλους** συμμετείχαν οι **πρεσβύτεροι** αλλά και πλήθος **λαού**.

**Η συζήτηση στη Σύνοδο**

*Αφού έγινε πολλή συζήτηση, έλαβε τον λόγο ο* ***Πέτρος*** *και τους είπε: «Αδερφοί, εσείς ξέρετε καλά ότι ο Θεός από παλιά με διάλεξε από όλους μας εμένα, για ν’ ακούσουν οι εθνικοί από το στόμα μου τον λόγο του ευαγγελίου και να πιστέψουν. Και ο Θεός, που γνωρίζει τις καρδιές των ανθρώπων, έδωσε σημάδι ότι κι αυτοί μπορούν να σωθούν, χορηγώντας τους το Άγιο Πνεύμα όπως και σ’ εμάς. Δεν έκανε καμιά διάκριση ανάμεσα σ’ εμάς και σ’ αυτούς, αλλά καθάρισε με την πίστη τις καρδιές τους…».*

*Όλο το πλήθος σώπασε, και όλοι άκουγαν τον* ***Βαρνάβα*** *και τον* ***Παύλο*** *να διηγούνται τα θαύματα που έκανε ο Θεός μέσω αυτών στους εθνικούς. Κι όταν τελείωσαν, μίλησε ο* ***Ιάκωβος****: «Ακούστε με, αγαπητοί αδερφοί. … έχω τη γνώμη να μην επιβαρύνουμε τους εθνικούς που επιστρέφουν στον Θεό, αλλά να τους στείλουμε μια επιστολή και να τους καθορίσουμε να φυλάγονται από τους μολυσμούς των ειδωλοθύτων, από την πορνεία, από τη βρώση πνιγμένου ζώου και από την πόση αίματος ζώου…».*

Πραξ 15, 1-23

**Η απόφαση της Συνόδου**

*«Αποφασίστηκε ως σωστό από το Άγιο Πνεύμα και από μας να μη σας επιβάλλουμε κανένα πρόσθετο βάρος, εκτός από αυτά τα αναγκαία: να απέχετε από τα ειδωλόθυτα, το αίμα, το κρέας από πνιγμένα ζώα και την πορνεία. Αν φυλάγεστε από αυτά θα κάνετε το σωστό».*

Πραξ 15, 23-31

**Διδακτικό βήμα 4**

**Το δίλημμα του αυτοκράτορα**

Μετά τον εναρκτήριο λόγο του ο Κωνσταντίνος πήρε και έκαψε τα γραπτά αιτήματα που του είχαν παραδώσει διάφοροι επίσκοποι και τα οποία περιείχαν αλληλοκατηγορίες, λέγοντας: Ο Χριστός απαιτεί από εκείνον που επιζητεί να λάβει συγχώρηση να συγχωρεί τον αδελφό του.

(Σωζομενός, *Εκκλησιαστική Ιστορία* 1.17.3-5)

**Κάρτες ρόλων**

**Αυτοκράτορας Κωνσταντίνος**

Συγκάλεσε την Α΄ Οικουμενική Σύνοδο (325 μ.Χ.) για να σταματήσουν οι διαμάχες γύρω από την αιρετική διδασκαλία του Αρείου. Παραβρέθηκε στη Σύνοδο, συμβάλλοντας στην ομαλή διεξαγωγή των εργασιών, χωρίς να αναμειγνύεται στην ουσία της διαμάχης. Η πολιτική του υπήρξε πρότυπο για τη σύγκληση των επόμενων Οικουμενικών Συνόδων.

(Σημείωση: Ο Κωνσταντίνος τιμάται από την Εκκλησία ως άγιος και εορτάζεται στις 21 Μαΐου)

**Επίσκοπος Σπυρίδων**

Επίσκοπος στην Τριμυθούντα της Κύπρου, ο οποίος έλαβε μέρος στην Α΄ Οικουμενική Σύνοδο (325 μ.Χ.). Διακρινόταν για την πίστη, την ευσέβεια το φιλανθρωπικό έργο και γενικά για την αγιότητά του. Στη Σύνοδο αντιμετώπισε τον Άρειο, δείχνοντας την Ορθόδοξη διδασκαλία με θαυματουργικό τρόπο.

(Σημείωση: Ο Σπυρίδων τιμάται από την Εκκλησία ως άγιος και εορτάζεται στις 12 Δεκεμβρίου)

**Επίσκοπος Νικόλαος**

Επίσκοπος στα Μύρα της Λυκίας της Μικράς Ασίας, ο οποίος έλαβε μέρος στην Α΄ Οικουμενική Σύνοδο (325 μ.Χ). Διακρινόταν για την ευσέβεια, την ταπεινοφροσύνη, το φιλανθρωπικό έργο και γενικά για την αγιότητά του. Στη Σύνοδο αντιμετώπισε δυναμικά τον Άρειο, μάλιστα λέγεται ότι τον χαστούκισε και γι’ αυτό επιτιμήθηκε από τον αυτοκράτορα.

(Σημείωση: Ο Νικόλαος τιμάται από την Εκκλησία ως άγιος και εορτάζεται στις 6 Δεκεμβρίου)

**Επίσκοπος Αλέξανδρος**

Επίσκοπος (Πατριάρχης) στην Αλεξάνδρεια της Αιγύπτου. Προσπάθησε να αντιμετωπίσει την αίρεση του Αρείου τοπικά, όμως, χωρίς επιτυχία. Σε μεγάλη ηλικία έλαβε μέρος στην Α΄ Οικουμενική Σύνοδο (325 μ.Χ.) που συνήλθε γι’ αυτό τον λόγο. Στη Σύνοδο τον συνόδευε ο λόγιος διάκονος Αθανάσιος (Μέγας Αθανάσιος). Ήταν ειρηνικός άνθρωπος και διακρινόταν για την αγιότητά του.

(Σημείωση: Ο Αλέξανδρος τιμάται από την Εκκλησία ως άγιος και εορτάζεται στις 29 Μαΐου)

**Επίσκοπος Όσιος**

Επίσκοπος στη μακρινή Κορδούη (Κόρδοβα) της Ισπανίας. Ήταν σύμβουλος του αυτοκράτορα Κωνσταντίνου και μάλλον αυτός εισηγήθηκε τη σύγκληση της Α΄ Οικουμενικής Συνόδου, στην οποία έλαβε μέρος (325 μ.Χ.), βοηθώντας τον αυτοκράτορα στον συντονισμό των εργασιών. Λέγεται ότι ήταν πρόεδρος ή ένας εκ των προέδρων της Συνόδου. Έλαβε θέση εναντίον της διδασκαλίας του Αρείου.

**Διάκονος Αθανάσιος**

Λόγιος κληρικός της Αλεξάνδρειας. Έλαβε μέρος στην Α΄ Οικουμενική Σύνοδο (325 μ.Χ.), στην οποία συνόδευσε τον Πατριάρχη Αλέξανδρο. Συνέβαλλε με θεολογικά επιχειρήματα στην αντιμετώπιση της αίρεσης του Αρείου και τη Σύνταξη του Συμβόλου της Πίστης. Διαδέχθηκε στον θρόνο της Αλεξάνδρειας τον Αλέξανδρο και έγινε Πατριάρχης. Διακρίθηκε για τους αγώνες και το θεολογικό έργο του.

(Σημείωση: Ο Μέγας Αθανάσιος ονομάσθηκε από την Εκκλησία Μέγας, τιμάται ως άγιος και εορτάζεται στις 18 Ιανουαρίου)

**Επίσκοπος Ευσέβιος (ιστορικός)**

Επίσκοπος στην Καισάρεια της Παλαιστίνης, με φιλο-αρειανικές ιδέες. Εκφραστής της αυτοκρατορικής πολιτικής. Έγραψε ιστορικά έργα και θεωρείται πατέρας της Εκκλησιαστικής Ιστορίας. Έλαβε μέρος στην Α΄ Οικουμενική Σύνοδο (325 μ.Χ.) και μάλιστα διέσωσε ιστορικές πληροφορίες γύρω από αυτή.

**Επίσκοπος που έλαβε μέρος στην Α΄ Οικουμενική Σύνοδο (325 μ.Χ.)**

Οι επίσκοποι που συμμετείχαν στις συνόδους διακινδύνευαν τη ζωή τους ταξιδεύοντας μεγάλες και δύσκολες για την εποχή αποστάσεις. Σε περίπτωση κωλύματος, έστελναν επιστολές εκφράζοντας, τη συζητημένη με το τοπικό εκκλησιαστικό πλήρωμα θέση της Εκκλησίας τους. Στην Α΄ Οικουμενική Σύνοδο μαρτυρείται η συμμετοχή 318 Πατέρων από ολόκληρη την Εκκλησία, κυρίως από τις ελληνικές επαρχίες της Ανατολής.

**Έπαρχος της Νίκαιας**

Η Α΄ Οικουμενική Σύνοδος συγκλήθηκε στη Νίκαια της Βιθυνίας (325 μ.Χ.). Λόγω του ότι παραβρέθηκε σε αυτήν ο ίδιος ο αυτοκράτορας Κωνσταντίνος, υποθέτουμε ότι εκεί ήταν παρούσες και οι αρχές της πόλης, συνοδεύοντας τον αυτοκράτορα και βοηθώντας τον στο έργο του. Ο έπαρχος ήταν ο διοικητής της πόλης, με αρμοδιότητες πολιτικές, δικαστικές και στρατιωτικές.

**Χριστιανός πολίτης της Νίκαιας**

Από μια αναφορά του Γρηγορίου Νύσσης, για τη Β΄ Οικουμενική Συνόδου (381), φανταζόμαστε το αντίστοιχο κλίμα στη Νίκαια στην εποχή της Α΄ Οικουμενικής Συνόδου και πώς βίωναν οι απλοί άνθρωποι το γεγονός: «(Αυτή η συζήτηση) *γεμίζει ολόκληρη την πόλη, τις πλατείες, τις αγορές, τα σταυροδρόμια, τα σοκάκια∙ κουρελήδες, αργυραμοιβοί, παντοπώλες: όλοι συζητούν μετά μανίας. Αν ζητήσεις από κάποιον τα ρέστα σου, αυτός φιλοσοφεί περί του Γεννητού και του Αγεννήτου∙ αν ρωτήσεις για την τιμή του ψωμιού, η απάντηση θα είναι πως ο Πατήρ είναι ανώτερος και ο Υιός κατώτερος∙* […] Αυτό το παράξενο παράπονο δείχνει την ατμόσφαιρα μέσα στην οποία συνεδρίαζαν οι Σύνοδοι. Ήσαν τόσο βίαια τα πάθη που αναπτύσσονταν, ώστε πολλές φορές ήταν αδύνατο να συγκληθεί η ολομέλεια της Συνόδου.

**Διδακτικό βήμα 5**

**Η Α’ Οικουμενική Σύνοδος**

Συγκλήθηκε από τον αυτοκράτορα Κωνσταντίνο στη Νίκαια της Βιθυνίας το 325 μ.Χ. για την αντιμετώπιση της αίρεσης του Αρείου. Το πρόβλημα είχε προσπαθήσει να αντιμετωπίσει ο επίσκοπος Αλεξανδρείας Αλέξανδρος σε μια τοπική σύνοδο αλλά δεν τα κατάφερε. Έτσι χρειάστηκε να οργανωθεί σύνοδος όλης της Εκκλησίας (**Οικουμενική**). Στη σύνοδο όλοι είχαν τη δυνατότητα να εκφέρουν τη γνώμη τους. Ο ίδιος μάλιστα ο Κωνσταντίνος που τιμητικά ήταν πρόεδρος της συνόδου παρενέβαινε συχνά. Αφού έγιναν πολλές συζητήσεις και διαβάστηκαν σχετικά κείμενα μια επιτροπή συνέταξε το ***Σύμβολο της Πίστεως***. Κατά την παράδοση, στη σύνοδο συμμετείχαν 318 Πατέρες, των οποίων τη μνήμη η Εκκλησία γιορτάζει την έβδομη Κυριακή μετά το Πάσχα.

Επιπρόσθετα, η σύνοδος καθιέρωσε το «μητροπολιτικό σύστημα», σύμφωνα με τα πρότυπα της οργάνωσης στη Ρωμαϊκή Αυτοκρατορία (Κανών Δ’ – Ε’). Όρισε οι επίσκοποι της Ρώμης, της Αλεξάνδρειας, της Αντιόχειας και των Ιεροσολύμων να έχουν αυξημένες αρμοδιότητες έναντι των λοιπών επισκόπων (Κανών ΣΤ’ – Ζ’). Καταδίκασε την επιδίωξη των κληρικών για μετάθεση σε άλλες εκκλησίες (Κανών ΙΕ’ – ΙΣΤ’). Επίσης, την πλεονεξία και την αισχροκέρδεια των κληρικών που δάνειζαν με τόκο (Κανών ΙΖ’). Τέλος όρισε τα ιερά βιβλία των Χριστιανών (Κανόνας της Καινής Διαθήκης) και την ημέρα εορτασμού του Πάσχα.

**Οι μαθητές-συνοδικοί παίρνουν θέση:**

* Στη Σύνοδο έχουν δικαίωμα να λάβουν μέρος εκπρόσωποι από όλες τις τοπικές Εκκλησίες.
* Στη Σύνοδο δεν μπορεί να λάβει μέρος όλος ο λαός. Τον λαό εκπροσωπούν οι επίσκοποι.
* Οι επίσκοποι που συμμετέχουν μπορούν να έχουν συνοδούς-συμβούλους.
* Ο αυτοκράτορας δεν πρέπει να επεμβαίνει στα ζητήματα της Εκκλησίας.
* Ο αυτοκράτορας έχει συντονιστικό ρόλο στις εργασίες και η παρουσία του δίνει κύρος στις αποφάσεις.
* Την προεδρία της Συνόδου μπορεί να ασκήσει ο γέροντας επίσκοπος Όσιος από την Κορδούη.
* Κατά τις εργασίες, όλοι οι επίσκοποι έχουν δικαίωμα λόγου.
* Οι αποφάσεις είναι δεσμευτικές για ολόκληρη την Εκκλησία.

**Οι μαθητές-συνοδικοί αποφασίζουν:**

* Η Σύνοδος δεν πρέπει να ασχοληθεί με φλέγοντα ζητήματα επειδή υπάρχει κίνδυνος να διασπαστεί η Εκκλησία.
* Να εκδοθεί μια σύντομη περίληψη της πίστης (Σύμβολο) που να είναι αποδεκτή από όλους.
* Να καταδικαστούν όσοι αιρετικοί δεν θα συμμορφωθούν με τις αποφάσεις της Συνόδου.
* Εισάγεται το «μητροπολιτικό σύστημα», σύμφωνα με τα πρότυπα οργάνωσης της Ρωμαϊκής Αυτοκρατορίας.
* Οι επίσκοποι της Ρώμης, της Αλεξάνδρειας, της Αντιόχειας και των Ιεροσολύμων έχουν αυξημένες αρμοδιότητες έναντι των λοιπών επισκόπων.
* Καταδικάζεται η επιδίωξη κληρικών για μετάθεση σε άλλες εκκλησίες.
* Καταδικάζεται η πλεονεξία και η αισχροκέρδεια των κληρικών που δανείζουν με τόκο.
* Είναι καλό οι χριστιανοί να γιορτάζουν το Πάσχα όλοι μαζί, την ίδια ημερομηνία.

Β. Πληροφοριακό Υλικό για τον Μαθητή

Διδακτικό Υλικό Α΄ Γυμνασίου, Κείμενα ΘΕ 4, σ. 6-9

(<http://www.iep.edu.gr/index.php/el/40-thriskeftika1/521-thriskeftika-didaktiko-yliko-gymnasio>)

1. **Η Αποστολική Σύνοδος** (βλ παραπάνω)
2. **Η Α’ Οικουμενική Σύνοδος** (βλ. παραπάνω)
3. **Γιατί συγκαλούνταν οι Σύνοδοι;**

Όταν η Εκκλησία αντιλαμβανόταν ότι οι αιρετικές απόψεις απειλούσαν να πληγώσουν τον τρόπο ζωής της, τότε γινόταν συνείδηση ότι οι αλήθειες της πίστης έπρεπε να ξεκαθαριστούν με τέτοιο τρόπο ώστε κανένας να μην μπορεί να τις αλλοιώσει. Έτσι συγκαλούνταν ***Σύνοδοι***όπου εκπροσωπούνταν όλοι οι πιστοί. Οι αποφάσεις που λαμβάνονταν εκεί έπρεπε να συμφωνούν με τη ζωή της Εκκλησίας. Οι συζητήσεις στις συνόδους μερικές φορές φαίνονταν αφηρημένες και θεωρητικές. Πάντα όμως σκοπός τους ήταν η ανθρώπινη σωτηρία. Στις συνόδους πρωτοστατούσαν οι Πατέρες της Εκκλησίας.

Από τον 4ο αιώνα άρχισαν να συγκαλούνται και ***Οικουμενικές Σύνοδοι***, σύνοδοι δηλαδή που συμμετέχουν μέλη της Εκκλησίας απ' όλο τον κόσμο (οικουμένη) και εξασφαλίζουν την έγκριση ολόκληρης της Εκκλησίας. Σε αυτές καθορίστηκε μια για πάντα η διδασκαλία της Εκκλησίας για την ορθή πίστη (**Ορθοδοξία**).

Γ. Εικόνες



Η Πεντηκοστή των Αποστόλων (33 μ.Χ.)



Η πρώτη Οικουμενική Σύνοδος στη Νίκαια της Βιθυνίας (325 μ.Χ.)